/* KOM/2011/0557 lopullinen */ KOMISSION KERTOMUS EUROOPAN PARLAMENTILLE JA NEUVOSTOLLE Vuosikertomus yhteisten teknologia-aloitteiden yhteisyritysten puitteissa toteutuneesta edistyksestä vuonna 2009





KOMISSION KERTOMUS EUROOPAN PARLAMENTILLE JA NEUVOSTOLLE Vuosikertomus yhteisten teknologia-aloitteiden yhteisyritysten puitteissa toteutuneesta edistyksestä vuonna 2009 1. JOHDANTO Vuosittainen kertomus yhteisten teknologia-aloitteiden yhteisyritysten puitteissa toteutuneesta kehityksestä laaditaan kunkin yhteisten teknologia-aloitteiden yhteisyritysten[1] perustamista käsittelevän neuvoston asetuksen 11 artiklan 1 kohdan mukaisesti, jossa todetaan seuraavaa: "Komissio laatii vuosittain Euroopan parlamentille ja neuvostolle kertomuksen [yhteisen teknologia-aloitteen nimi] -yhteisyrityksen edistymisestä. Tähän kertomukseen on sisällytettävä täytäntöönpanoa koskevat tiedot, mukaan lukien esitettyjen ehdotusten lukumäärä, rahoituksen saajiksi valittujen ehdotusten lukumäärä, osallistujatyypit, myös pk-yritykset, sekä [maakohtaiset tilastot]." Clean Sky -aloitteen tapauksessa neuvoston asetuksen 2008/71/EY[2] 11 artiklan 1 kohdassa todetaan myös, että "Tämä vuosittainen kertomus sisältää tarvittaessa erityisesti yhtiöjärjestyksen 8 artiklan 1 kohdassa tarkoitetun teknologian arviointielimen suorittamien arviointien tulokset." Tämä asiakirja on järjestyksessä toinen kertomus yhteisten teknologia-aloitteiden yhteisyritysten puitteissa toteutuneesta edistyksestä. Sen liitteenä on komission sisäinen valmisteluasiakirja, jossa on etenkin tilastotietoa vuonna 2009 toteutetuista, yhteisten teknologia-aloitteiden yhteisyritysten puitteissa tehdyistä tutkimuksista. 2. EDISTYMINEN VUONNA 2009 2.1. VALMISTELUTOIMET Yhteisten teknologia-aloitteiden yhteisyritysten perustamista valmisteltiin edelleen vuonna 2009. Työssä käsiteltiin etenkin yhteisten teknologia-aloitteiden yhteisyritysten rahoitussääntöjä, kustannuslaskentajärjestelmää koskevia vaatimuksia, henkilöstötaulukkoa, henkilöstösääntöjen soveltamissääntöjä, henkilöstön valintamenettelyä ja etenkin neljän toiminnanjohtajan nimeämistä, yhteisyrityksen apurahasopimuksen mallia, komission ja yhteisyritysten välistä yleistä rahoitussopimuksen mallia, ehdotuspyyntöjen dokumentointia, yhteisyritysten sisäisiä valvontasääntöjä sekä Belgian viranomaisten kanssa tehtävää sopimusta. Yhteisten teknologia-aloitteiden yhteisyritykset sijoitettiin COVE-rakennukseen Brysseliin. IMI, Clean Sky ja ARTEMIS saivat syksyllä 2009 toiminnalliset edellytykset budjettinsa toteuttamiseen (ns. autonomian). Nämä yhteisten teknologia-aloitteiden yhteisyritykset toimivat nyt itsenäisesti ilman komission suoraa osallistumista päivittäiseen toimintaan. 2.2. TUTKIMUKSEN RAHOITTAMINEN Kaikki yhteisyritykset käynnistivät ehdotuspyyntöjä vuonna 2009. ARTEMIS julkisti toisen ehdotuspyyntönsä 5. maaliskuuta 2009 ja ENIAC 19. maaliskuuta 2009. Clean Sky taas aloitti yhteistyökumppanien haun 15. kesäkuuta 2009 ja 25. marraskuuta 2009. FCH:n toinen ehdotuspyyntö julkistettiin 2. heinäkuuta 2009. IMI julkisti toisen ehdotuspyyntönsä 27. marraskuuta 2009. Ehdotuspyynnöistä on tarkempaa tietoa tämän vuosikertomuksen liitteenä olevassa komission työasiakirjassa. 2.3. CLEAN SKY -ALOITTEEN JOHTOSÄÄNNÖN 8 ARTIKLAN 1 KOHDASSA MAINITUN TEKNOLOGIAN ARVIOINTIELIMEN ARVIOINTITULOKSET Teknologian arviointielimeltä ei saatu arviointituloksia vuonna 2009, koska sen käyttämä arviointityökalu on vielä keskeneräinen. Nykyisen sukupolven lentokoneiden ympäristövaikutukset kattava menetelmän kalibrointi tarjoaa vertailukohdan tulevaisuutta varten. Se on aikataulutettu vuodelle 2010, ja sen tarkoituksena on tarkentaa Clean Skyn ympäristötavoitteita. 3. KATSAUS AKTIVITEETTEIHIN VUONNA 2010 JA SEN JÄLKEEN Vuonna 2010 yhteisten teknologia-aloitteiden yhteisyritykset jatkoivat Euroopan tutkimuskentän muokkaamista ja teollisuuden tutkimuksen yhdentämistä omilla erityisaloillaan. Vuonna 2010 komissio antoi autonomian myös kahdelle viimeiselle yhteisten teknologia-aloitteiden yhteisyritykselle eli ENIACille ja FCH:lle. Komissio ei siis enää puutu seitsemännen tutkimuksen, teknologian kehittämisen ja demonstroinnin puiteohjelman puitteissa aloitettujen yhteisten teknologia-aloitteiden yhteisyritysten valmistelujaksoihin. Vuonna 2010 komissio käynnisti yhteisten teknologia-aloitteiden yhteisyritysten väliarvioinnin yhteisten teknologia-aloitteiden yhteisyrityksen perustamista koskevan neuvoston säädöksen 11 artiklan 2 kohdan mukaisesti. Komissio suoritti väliarvioinnin puolueettomien asiantuntijoiden avustuksella. Arvioinnissa on keskitytty laatu- ja tehokkuuskysymyksiin sekä tavoitteiden mukaiseen edistymiseen. Näiden sisäisten arviointien tulokset ilmoitetaan myöhemmin parlamentille ja neuvostolle. Niiden yhteydessä toimitetaan komission huomiot ja tarpeen vaatiessa myös ehdotukset yhteisten teknologia-aloitteiden yhteisyritysten sääntelypuitteiden muuttamiseksi. 4. MUITA TIETOJA Lisätietoja on saatavissa osoitteessa http://cordis.europa.eu/fp7/jtis/home_en.html, josta löytyvät linkit kaikkien yhteisten teknologia-aloitteiden yhteisyritysten sivuille. [1] Viisi yhteistä teknologia-aloitetta ovat: Innovatiiviset lääkkeet -aloite IMI (jonka tavoitteena on tukea uusia lääkkeitä koskevan uuden tiedon, välineiden ja menetelmien kehittämistä, neuvoston asetus 2008/73/EY, http://imi.europa.eu ) , Clean Sky -aloite (tavoitteena lisätä eurooppalaisen ilmailuteollisuuden kilpailukykyä sekä vähentää päästöjä ja melua, neuvoston asetus 2008/71/EY, http://www.cleansky.eu), vety- ja polttokennoteknologia-aloite FCH (nopeuttaa vety- ja polttokennoteknologioiden kehittämistä ja levittämistä, neuvoston asetus 2008/74/EY, http://www.artemis-ju.eu ) , ARTEMIS-aloite (joka keskittyy sulautettuihin tietotekniikkajärjestelmiin, neuvoston asetus 2008/74/EC, http://www.artemis-ju.eu ) , ENIAC-aloite (joka tähtää seuraavan sukupolven nanoelektroniikkakomponenttien edellyttämään erittäin korkeatasoiseen pienentämiseen, neuvoston päätös 2008/72/EC, www.eniac.eu). [2] EUVL L 30, 4.2.2008, s. 1-20 ja sen oikaisu EUVL L 220, 15.8.2008, s. 35.